KURZUS: Irányítástechnika

MODUL: Az alapfogalmak áttekintő összefoglalása

Bevezetés

| A tananyag első modulja három leckéből áll.
Az első leckében összefoglaljuk az irányítástechnika alapvető fogalmait. A tananyagban rendszerszintű, matematikai leírásra szorítkozunk, azaz nem foglalkozunk azzal, hogy az irányítási kör egyes részegységeit hogy valósítják meg a való életben. Minden részegység egy viszonylag egyszerűen kezelhető függvénnyel leírható.
A második leckében néhány egyszerű példával világítjuk meg, hogy a szabályozást a való életben hol, és milyen módon valósítják meg.
A harmadik leckében összefoglaljuk azokat a matematikai fogalmakat (függvények, néhány fontos függvénye kapcsán a differenciálszámítás és az integrálszámítás, komplex számok), amelyekre feltétlenül szükségünk lesz a tananyag további részeiben.
Hangsúlyozzuk, hogy a tananyag célközönsége szempontjából csak a legfontosabb, s egyben legegyszerűbb részeket érintjük. Célunk, hogy a témakörrel a hallgató alapfokon megismerkedjen, általános tájékozottságra tegyen szert.
A teljes tananyagot a következő, irányítástechnikával foglalkozó műveket alapul véve készítettük el:
Bokor József, Gáspár Péter, Irányítástechnika járműdinamikai alkalmazásokkal, Typotex Kiadó, Budapest, 2008. Bokor József és szerzőtársai, Irányítástechnika gyakorlatok, Typotex Kiadó, Budapest, 2008. Csáki Frigyes, Bars Ruth, Automatika, Tankönyvkiadó, Budapest, 1974. Keviczky László, Bars Ruth, Hetthéssy Jenő, Barta András, Bányász Csilla, Szabályozástechnika, Széchenyi István Egyetem, Győr, 2012. Lantos Béla, Irányítási rendszerek elmélete és tervezése I, Akadémiai Kiadó, Budapest, 2001. Szabó Imre, Rendszer- és irányítástechnika, Tankönyvkiadó, Budapest, 1985. Szabó László, Automatika (szabályozástechnikai alapismeretek), Műszaki Könyvkiadó, Budapest, 1997. Száday Rezső, A szabályozáselmélet elemei, Műszaki Könyvkiadó, Budapest, 1963. Tuschák Róbert, Szabályozástechnika, Műegyetemi Kiadó, Budapest, 1994.